OIKEUSMINISTERIÖLLE		

SUOMEN PERIMISTOIMISTOJEN LIITTO RY:N LAUSUNTO LUOTTOTIETOLAIN MUUTTAMISTA KOSKEVASTA HALLITUKSEN ESITYKSEN LUONNOKSESTA (OM TYÖRYHMÄMIETINTÖ 2009:2)

Suomen Perimistoimistojen Liitto Ry lausuu asiassa seuraavaa:

Suomen Perimistoimistojen Liitto ry:n edustajaa on kuultu luottotietolain muuttamista valmistelleen oikeusministeriön työryhmän kokouksessa.

Luottotietotoiminnan harjoittajan oikeus tiedonsaantiin
Ehdotuksen mukaan luottotietotoiminnan harjoittajille annettaisiin nykyisten ulosoton estetietojen lisäksi tieto pitkäkestoisesta ulosotosta ja ulosottoperusteen jatkamiskanteen nostamisesta. Suomen Perimistoimistojen Liitto ry kannattaa uusien luottotietojen käyttöönottoa, koska luotonantajilla ja velkojilla olisi tällöin mahdollisuus hankkia luottotietoyhtiön rekisteristä täysin uutta maksuhäiriö- eli luottotietoa sekä tarkempaa ja perustellumpaa tietoa maksuhäiriötietojen taustoista. Pitkäkestoista ulosottoa koskevan tiedon merkitseminen luottotietorekisteriin olisi omiaan antamaan nykyistä realistisemman kuvan velallisen taloudellisesta tilanteesta ja helpottaisi velkojan luotto- ja kuluriskin arviointia luottoa myönnettäessä ja perintää suunniteltaessa.

Kahta kuukautta vanhemmat tiedot ulosotosta
Luottotietolakityöryhmän tuli selvittää, voidaanko antaa tietoja ulosottorekisteristä kahta kuukautta pidemmältä ajalta silloin, kun kyse on luottotietotoiminnan aloittamisesta. Hallituksen esityksen luonnoksessa vahvistetaan edelleen nykyinen käytäntö, jonka mukaan estetietoja annettaisiin ulosotosta luottotietoiminnan harjoittajille ainoastaan pyyntöä edeltävältä kahdelta kuukaudelta. Suomen Perimistoimistojen Liitto ry esittää että ulosotosta saataisiin myös vanhempaa tietoa. Tiedot pitäisi saada ulosotosta koko siltä ajalta, jonka ajan kyseinen maksuhäiriötieto voidaan tallettaa luottotietoyhtiön luottotietorekisteriin. Ulosotosta pitäisi saada estetietoa luottotietolain mukaiselta estetiedon säilytysajalta. Luottotietotoiminnan aloittaminen ei ole mahdollista, jos uusi luottotietotoiminnan harjoittaja saa tiedot ulosotosta vain pyyntöä edeltävältä kahdelta kuukaudelta. 

Ulosottoperusteen lopullinen vanhentuminen
Suomen Perimistoimistojen Liitto ry pitää asianmukaisena, että sellaiset velalliset, joiden velat ovat vanhentuneet lopullisesti ja jotka eivät ole tämän jälkeen velkaantuneet lisää, voivat palata aktiivisiksi toimijoiksi luottomarkkinoille. Siten on perusteltua, että saatavan vanhentuessa lopullisesti myös sitä koskeva maksuhäiriömerkintä poistuisi luottotietorekisteristä. 

Velkajärjestelytietojen poistaminen luottotietorekisteristä
Luonnokseen sisältyy myös ehdotus velkajärjestelytietojen poistamisesta luottotietorekisteristä velkajärjestelyn rauetessa velallisen omasta hakemuksesta. Velkajärjestelytietojen poistamisen osalta Suomen Perimistoimistojen Liitto ry katsoo, että ehdotettu kolmen kuukauden säilytysaika vastaa Suomen Perimistoimistojen Liitto ry:n edustajan esitystä 

lain valmistelussa ja että aika on riittävä velkojalle ulosottoperusteen hankkimiseen. 

Vahvistetut sovinnot
Vahvistettujen sovintojen osalta Suomen Perimistoimistojen Liitto ry toteaa, että toteutuessaan ehdotetussa muodossaan uudistus lisäisi huomattavasti velallisen intressiä tehdä sovinto tuomioistuimessa vireillä olevassa riitaisessa perintäasiassa. Etenkin euromääräiseltä intressiltään pienissä riita-asioissa asian päättyminen sovintoon on useimmiten sekä velkojan että velallisen edun mukaista, koska tällaisissa tapauksissa täysimittaisen riita-asian oikeudenkäynnin kulut ja kesto ovat usein riidan intressiin nähden suhteettomat. Ehdotus vastaa vahvistettujen sovintojen osalta Suomen Perimistoimistojen Liitto ry:n asiasta aikaisemmin tekemää esitystä.
 
Helsingissä 6.päivänä maaliskuuta 2009

SUOMEN PERIMISTOIMISTOJEN LIITTO RY

Jyrki Lindström
puheenjohtaja